سيمون سيلفا

سيمون سيلفا (Simone Silva) (15 اغسطس 1928 - 30 نوفمبر 1957) ممثلة فرنسية من اصل ايطالى ، اسمها الحقيقى مارتا سيمون دى بولار (Martha Simone de Bouillard)

 نشأتها 
اتولدت سيمون سيلفا يوم 15 اغسطس 1928 فى القاهره عاصمة مصر من اب فرنساوى و ام ايطالية كانو عايشين فى مصر فى الوقت ده . و فى سنة 1946 اتجوزت مواطن بريطانى كان عايش فى مصر وسافرت معاه للمملكه المتحده وهناك خدت الجنسية البريطانية

سيمون سيلفا كانت دايما بتقول انها مستعدة تعمل اى حاجة علشان صورها تتنشر فى الجرايد ، وهى كانت جريئة جدا ومابتتكسفش من اى حد وماكانش بيهمها اى رد فعل نتيجة اى تصرف كانت ممكن تعمله

 حياتها الفنية 
فى سنة 1950 سافرت سيمون سيلفا لامريكا واشتغلت هناك موديل لاغلفة مجلات الموضة ، و فى سنة 1951 ابتدت مشوارها فى عالم السينيما بدور صامت فى فيلم Lady Godiva Rides Again ، و بعد كده مثلت ادوار اكبر فى افلام South of Algiers و Escape by Night و The Weak and the Wicked

 فضيحة سيمون سيلفا فى مهرجان كان السينمائى سنة 1954 
اتسببت سيمون سيلفا فى ازمة كبيرة بعدما شاركت فى مهرجان كان السينمائى الدولى سنة 1954 وظهرت قدام عدسات المصورين وهى بتتمشى على شاطئ الريفييرا الفرنسيه مع الممثل الامريكى الراحل روبرت ميتشوم (Robert Mitchum) وهى عريانة من فوق وماكانتش لابسة سوتيان و كانت مغطية بزازها بايديها بس . ولما اتنشرت الصور دى فى جرايد ومجلات كتيرة على مستوى العالم ، اضطرت ادارة مهرجان كان السينمائى وقتها انها تنكر معرفتها بالصور دى و انها مجرد دعاية مبتذلة ورخيصة هدفها التغطية على الاخبار الفنية الجادة للمهرجان ، وقررت طرد سيمون سيلفا من المهرجان

 وفاتها 
فى يوم 30 نوفمبر 1957 ماتت سيمون سيلفا فى شقتها فى لندن عاصمة المملكه المتحده بعد اصابتها بنزيف فى المخ

 مصادر 

 لينكات برانيه 



تصنيف:ممثلات فرنساويات
تصنيف:ممثلات اغراء
تصنيف:فرنساويين طليان